text: Rask rengøring i Lalandia
  09 maj 2012 kl. 13.49
  Stolte medarbejdere har færre sygedage - det har de bevis på i Lalandia.
  Badelandet i Lalandia kræver meget rengøring, men det skal ske, uden at medarbejderne bliver nedslidt og må melde sig syge. 
  Lalandia har derfor sat fokus på personalets arbejdsvilkår.
  - Vores medarbejdere skal være stolte af det arbejde de udfører. Det er jo ikke en hemmelighed at rengøringsarbejde er lavstatusarbejde, men sådan er det ikke her i huset, siger HR Manager Lene Stejnicher til P4 Trekanten.
  Blandt andet er der lavet små film, som viser, hvordan man gør rent uden at få skader, og der er udnævnt stolthedsbærere. Og selvom projektet kun har været i gang et halvt år, så mærker Lene Stejnicher, at strategien virker. 
  - Vores korttidssygefravær har været faldende, og der har været et par uger, hvor det var nede på nul, så det har klart virket, at vi har sat fokus på vores rengøringspersonale, siger hun til P4 Trekanten.
  Projektet har været i gang i et halvt år og er støttet af Forebyggelsesfonden med 2,6 millioner kroner.
  